Γκαστόν Τισαντιέ

Ο Γκαστόν Τισαντιέ (, 21 Νοεμβρίου 1843 – 30 Αυγούστου 1899) ήταν Γάλλος χημικός, μετεωρολόγος, αεροπόρος και εκδότης. Ο τίτλος τυχοδιώκτης μπορεί να προστεθεί στον κατάλογο των ιδιοτήτων του, μιας και κατάφερε να διαφύγει από το πολιορκούμενο Παρίσι μέσω αεροστάτου τον Σεπτέμβριο του 1870. Ίδρυσε και εξέδωσε το επιστημονικό περιοδικό La Nature και έγραψε αρκετά βιβλία.

Ο αδελφός του Αλμπέρ Τισαντιέ ήταν εικονογράφος, ενώ ο γιος του Πωλ έγινε και αυτός αεροπόρος.

Βιογραφικά στοιχεία

Ο Γκαστόν Τισαντιέ γεννήθηκε στο Παρίσι το 1843. Σπούδασε χημεία και το 1864 έγινε επικεφαλής του πειραματικού εργαστηρίου Union nationales. Ήταν επίσης καθηγητής της Association polytechnique. Το ενδιαφέρον του στην μετεωρολογία τον οδήγησε στην αεροπορία.

Το πρώτο του ταξίδι στον αέρα πραγματοποιήθηκε στο Καλαί το 1868 μαζί με τον Κλωντ-Ζυλ Ντυφούρ, όπου το αερόστατο του παρασύρθηκε πάνω από τη θάλασσα και επέστρεψε μέσω αεροχειμάρρου αντίθετης κατεύθυνσης σε υψηλότερο επίπεδο αέρα. Τον Σεπτέμβριο του 1870, κατά την διάρκεια του Γαλλοπρωσικού πολέμου, κατάφερε να διαφύγει από το πολιορκούμενο Παρίσι μέσω αεροστάτου.

Η πλέον περιπετειώδης πτήση του έλαβε χώρα κοντά στο Παρίσι τον Απρίλιο του 1875. Ο ίδιος μαζί με τους συνοδούς του Ζοζέφ Κροσέ-Σπινέλι, δημοσιογράφο, και Τεοντόρ Ανρί Σιβέλ, αξιωματικό του ναυτικού, κατάφεραν να φτάσουν με το αερόστατο τους στο πρωτάκουστο ύψος των 8.600 μέτρων. Και οι δύο συνοδοί του πέθαναν από υποξία. Ο Τισαντιέ κατάφερε να επιβιώσει, ωστόσο απέκτησε προβλήματα στην ακοή του.

Το 1883, ο Τισαντιέ τοποθέτησε έναν ηλεκτροκινητήρα Siemens σε ένα αερόπλοιο, κατασκευάζοντας έτσι το πρώτο ηλεκτροκινούμενο αεροσκάφος.

Ο Τισαντιέ ανακοίνωσε τις μετεωρολογικές του παρατηρήσεις στην Γαλλική Ακαδημία Επιστημών. Το 1873 ξεκίνησε την έκδοση του εβδομαδιαίου επιστημονικού περιοδικού La Nature, του οποίου ήταν αρχισυντάκτης μέχρι το 1896. Ήταν επίσης εκδότης διάφορων βιβλίων.

Έργα 
 Eléments de Chimie (1870)
 L'Eau (1867)
 La Houille (1886)
 Histoire de mes ascensions récit de quarante voyages aériens (1868-1886) (1887, γερμανική έκδοση 1872)
 En ballon! Pendant le siège de Paris. Souvenirs d'un aéronaute (1871)
 Les Merveilles de la photographie (1874)
 Histoire de la gravure typographique (1875)
 Simples notions sur les ballons (1876)
 A history and handbook of photography (La photographie, 1873)
 Le Grand Ballon captif à vapeur de M. Henry Giffard (1879)
 Les Martyrs de la science (1879)
 Observations météorologiques en ballon. Résumé de 25 ascensions aérostatiques (1879)
 Les ballons dirigeables: Application de l'électricité à la navigation aerienne; [Ouvrage accompagné de 35 fig. et de 4 pl. hors texte] (1885)
 La photographie en ballon, avec une table (1886)
 Histoire des ballons et des aéronautes célèbres (1890)
 La Tour Eiffel de 300 mètres: description du monument, sa construction, ses organes mécaniques, son but et son utilité. Avec une lettre autographie de G. Eiffel (1889)
Bibliographie aéronautique: Catalogue de livres d'histoire, de science, de voyages et de fantaisie, traitant de la navigation aérienne ou des aérostats (1887)

Εκτός από αυτά τα επιστημονικά έργα, ο Τισαντιέ εξέδωσε επίσης διάφορα βιβλία για τους νέους, όπως το Les récréations scientifiques ou l'enseignement par les jeux (1880), το οποίο ενδεχομένως ήταν το πρώτο βιβλίο που περιείχε απλά επιστημονικά πειράματα που ο καθένας μπορούσε να πραγματοποιήσει μόνος του. Τα κεφάλαια του βασιζόταν στη στήλη « physique sans appareils » (φυσική χωρίς συσκευές) του La Nature.

Παραπομπές

Εξωτερικοί σύνδεσμοι 
La Nature, ψηφιοποιημένα τεύχη του περιοδικού
Συλλογή Τισαντιέ από τη Βιβλιοθήκη του Κογκρέσου.
 
 
Tissandier, Gaston (1887) Histoire des balons et des aéronautes célèbres

Γάλλοι χημικοί
Γάλλοι μετεωρολόγοι
Γάλλοι αεροπόροι
Γάλλοι εκδότες